b'\n_START_ARTICLE_\nFernando \xc3\x93nega L\xc3\xb3pez\n_START_SECTION_\nPremsa escrita\n_START_PARAGRAPH_\nEn els anys 70 va ser sotsdirector de la publicaci\xc3\xb3 falangista Arriba. Posteriorment va treballar en diferents mitjans escrits i va ser director del diari Ya(1985-1986). Tamb\xc3\xa9 col\xc2\xb7labora habitualment en La Vanguardia i espor\xc3\xa0dicament en el diari de Lugo El Progreso._NEWLINE_T\xc3\xa9 una columna di\xc3\xa0ria a La Voz de Galicia.\n_START_SECTION_\nR\xc3\xa0dio\n_START_PARAGRAPH_\nEl 1979 ingressa a la Cadena SER realitzant comentaris pol\xc3\xadtics al programa Hora 25. El 10 de febrer de 1981 va ser nomenat director dels informatius de la cadena, en substituci\xc3\xb3 d\'I\xc3\xb1aki Gabilondo, coincidint a m\xc3\xa9s amb l\'intent de cop d\'Estat del 23-F._NEWLINE_M\xc3\xa9s endavant va exercir la mateixa responsabilitat a la Cadena COPE (1986-1990)._NEWLINE_El 1992 i 1993 va assumir el c\xc3\xa0rrec de director d\'Onda Cero i de nou entre juliol de 2000 i gener de 2002; des de 2004 fins a 2015 va col\xc2\xb7laborar amb Carlos Herrera al programa Herrera en la onda, i des d\'abril del mateix any ho fa a M\xc3\xa1s de Uno, aix\xc3\xad com en La Br\xc3\xbajula de Carlos Alsina, tots dos d\'aquesta emissora.\n_START_SECTION_\nTelevisi\xc3\xb3\n_START_PARAGRAPH_\nVa comen\xc3\xa7ar la seva traject\xc3\xb2ria a televisi\xc3\xb3 en la cadena p\xc3\xbablica TVE on a finals dels anys setanta va dirigir el programa informatiu Siete d\xc3\xadas (1978-1979) i Revista de Prensa (1980). Aquest mateix any va ser nomenat director de relacions externes de la cadena (1980-1981)._NEWLINE_El juny de 1993 va comen\xc3\xa7ar a col\xc2\xb7laborar en els serveis informatius de Telecinco, on va fer an\xc3\xa0lisi pol\xc3\xadtica a l\'espai Entre hoy y ma\xc3\xb1ana de Luis Mari\xc3\xb1as. Un any despr\xc3\xa9s va passar a la tasca de presentaci\xc3\xb3 de l\'informatiu nocturn i el 1994, el del migdia._NEWLINE_El 1997 va fitxar per Antena 3 i fins a 1999 va ser el presentador d\'Antena 3 Noticias en l\'edici\xc3\xb3 de les 21 hores._NEWLINE_En els \xc3\xbaltims anys ha intervingut com a comentarista d\'actualitat en les tert\xc3\xbalies dels espais 59 segundos (2005-2012), El debate de La 1 (2012- ), El programa de Ana Rosa (2005-2008) i Las ma\xc3\xb1anas de Cuatro (2007-2009). Des de 2002 fins a 2009 va col\xc2\xb7laborar al programa Saber vivir de Manuel Torreiglesias a TVE. A m\xc3\xa9s, fa uns anys oferia la seva opini\xc3\xb3 al programa Galicia per diante, dirigit pel periodista Kiko Novoa, en la Radio Galega. Des d\'agost de 2009 condueix la secci\xc3\xb3 "Saber mirar" en el magaz\xc3\xadn de TVE La ma\xc3\xb1ana de La 1._NEWLINE_El 2012 va plantar i va apadrinar un arbre amb el seu nom al Parc de la Comunicaci\xc3\xb3 de Boiro (la Corunya), l\'\xc3\xbanic d\'Espanya creat per periodistes. Aquest mateix any va rebre el t\xc3\xadtol de Soci d\'Honor i la Ins\xc3\xadgnia de Plata del Club Exxpopress de Periodistes de Gal\xc3\xadcia.'